
Text rozhodnutia
Súd: Krajský súd Košice Spisová značka: 2Sd/25/2014 Identifikačné číslo súdneho spisu: 7014200436 Dátum vydania rozhodnutia: 03. 06. 2014 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2014:7014200436.1 ROZSUDOK V MENE SLOVENSKEJ REPUBLIKY Krajský súd v Košiciach samosudkyňou JUDr. Evou Baranovou, v právnej veci navrhovateľa P.Z. F., B. A. Č.. XX, proti odporcovi: Sociálna poisťovňa, ústredie, Bratislava, Ul. 29. augusta č. 8, o výške invalidného dôchodku, takto r o z h o d o l : P o t v r d z u j e rozhodnutie odporcu z 31.01.2014 č. XXX XXX XXXX X. Náhradu trov konania účastníkom n e p r i z n á v a . o d ô v o d n e n i e : Odporca napadnutým rozhodnutím zo dňa 31.01.2014 podľa § 70 ods. 1 zákona č. 461/2003 Z. z. o sociálnom poistení v znení neskorších predpisov (ďalej iba „zákon o sociálnom poistení“) a podľa čl. 46 nariadenia (ES) Európskeho parlamentu a Rady č. 883/2009 o koordinácii systémov sociálneho zabezpečenia zamietol žiadosť navrhovateľa o invalidný dôchodok zo dňa 21.01.2014. Rozhodnutie odôvodnil tým, že navrhovateľ podľa odborného posudku posudkového lekára Sociálnej poisťovne, pobočky Spišská Nová Ves zo dňa 21.01.2014 nie je invalidný podľa § 71 ods. 1 zákona o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Navrhovateľ podal návrh na preskúmanie tohto rozhodnutia, v ktorom namietal nepriaznivý zdravotný stav. Uviedol, že sa dlhodobo lieči na zvýšený krvný tlak, trpí bolesťami v chrbtici a bolesťami kĺbov, v dôsledku čoho nemôže ďalej vykonávať svoje zamestnanie, nosiť ťažké bremená a pracovať vo výškach. Ďalej uviedol, že trpí arteriálnou hypertenziou s počínajúcimi zmenami na očnom pozadí a hepatálnou léziou s usg obrazom steatózy. K odvolaniu priložil správy z lekárskych vyšetrení. Odporca v písomnom vyjadrení k opravnému prostriedku navrhol napadnuté rozhodnutie potvrdiť ako vecne správne. Súd podľa § 250l a nasl. O.s.p. preskúmal napadnuté rozhodnutie, oboznámil sa s dávkovým spisom a zistil tento skutkový stav. Navrhovateľ žiadosťou zo dňa 21.01.2014 požiadal odporcu o priznanie invalidného dôchodku. Podkladom pre vydanie rozhodnutia odporcu o zamietnutí žiadosti bol posudok posudkového lekára sociálneho poistenia, pobočky Sociálnej poisťovne v Spišskej Novej Vsi z 21.01.2014, podľa ktorého navrhovateľ nie je invalidný podľa § 71 ods. 1 zákona o sociálnom poistení. Mieru poklesu schopností vykonávať zárobkovú činnosť v porovnaní so zdravou fyzickou osobou posudkový lekár určil na 35 % v porovnaní so zdravou fyzickou osobou. Pre účely súdneho konania bol zdravotný stav navrhovateľa posudzovaný posudkovým lekárom sociálneho poistenia Sociálnej poisťovne, ústredie, pracovisko Prešov dňa 31.03.2014. Podľa posudkového lekára rozhodujúcim zdravotným postihnutím u navrhovateľa sú degeneratívne zmeny na chrbtici a medzistavcových platničkách, s miernym funkčným postihnutím, s prejavmi nervového a svalového dráždenia zaradené do kapitoly XV., oddiel E, položka 3, písm. b) prílohy č. 4 zákona o sociálnom poistení. V posudku uvádza, že navrhovateľ je dlhodobo v liečbe neurológa pre bolesť krčnej a driekovej chrbtice na podklade degeneratívnych zmien a diskopatie s redukciou hybnosti ľahkého až stredne ťažkého stupňa, bez periférneho motorického deficitu. Ďalej uviedol, že oba kolenné kĺby sú plne funkčné, bez známok zápalu, či výpotku, pričom uvedený nález nemá vplyv na výšku miery poklesu. Artériová hypertenzia s počínajúcimi zmenami na očnom pozadí a hepatálna lézia s usg obrazom steatózy nie sú posudkovo závažné a taktiež neodôvodňujú zvýšenie miery poklesu schopnosti vykonávať zárobkovú činnosť. Navrhovateľ podľa posudku nie je invalidný podľa § 71 ods. 1 zákona o sociálnom poistení, pretože miera poklesu schopností vykonávať zárobkovú činnosť je u neho v porovnaní so zdravou fyzickou osobou 35 %. Podľa § 70 ods. 1 zákona o sociálnom poistení poistenec má nárok na invalidný dôchodok, ak sa stal invalidným, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok, alebo mu nebol priznaný predčasný starobný dôchodok. Podľa § 71 ods.1 zákona o sociálnom poistení poistenec je invalidný, ak pre dlhodobo nepriaznivý zdravotný stav má pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopností vykonávať zárobkovú činnosť a ktorú má podľa poznatkov lekárskej vedy trvať dlhšie ako jeden rok (§ 71 ods. 2 zákona o sociálnom poistení). Pokles schopností vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby (§ 71 ods. 3 prvá veta zákona o sociálnom poistení). Pokles schopností vykonávať zárobkovú činnosť sa posudzuje na základe: a) lekárskych správ a údajov zo zdravotnej dokumentácie zdravotníckeho zariadenia a z hodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, a b) komplexne funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopností vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí (§ 71 ods. 6 zákona o sociálnom poistení). Súd z obsahu spisu zistil, že posudkoví lekári sociálneho poistenia pobočky Sociálnej poisťovne v Spišskej Novej Vsi aj Sociálnej poisťovne, ústredie, pracovisko Prešov pri vyhotovovaní posudku a posudzovaní zdravotného stavu navrhovateľa vychádzali z odborných lekárskych nálezov nachádzajúcich sa v jeho zdravotnej dokumentácii. Posudkový lekár, ktorý vyhotovil posudok pre potreby súdu, svoj záver o miere poklesu schopností vykonávať zárobkovú činnosť v rozsahu 35 % v porovnaní so zdravou fyzickou osobou odôvodnil tým, že zdravotný stav navrhovateľa a novodoložené lekárske správy neodôvodňujú zvýšenie miery poklesu schopnosti vykonávať zárobkovú činnosť. Pretože aj po opakovanom posudzovaní zdravotného stavu navrhovateľa bolo zistené rovnako ako posudkovým lekárom sociálneho poistenia pobočky Sociálnej poisťovne v Spišskej Novej Vsi, že miera poklesu schopností vykonávať zárobkovú činnosť nezodpovedá kritériám invalidity, súd napadnuté rozhodnutie odporcu podľa § 250q ods.2 O.s.p. potvrdil ako zákonné. Náhradu trov konania súd účastníkom nepriznal, pretože navrhovateľ nebol úspešný v konaní a odporcovi právo na náhradu trov zo zákona nepatrí. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že a) v konaní došlo k vadám uvedeným v § 221 ods.1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci.

